棋赋
吴大江 (Tang)
奇谋入妙。巧思参元。虽一枰之可美。起三隅而邈然。似将军之出塞。若猛士之临边。及其进也。则鸟集云布。阵合兵连。或参差而易决。或龃龉而难便。开马眼以防后。张虎口而遮前。磊磊似玉石之相饰。粲粲若众星之丽天。尔其深思远虑。知白守黑。以仁义为反道。用诡谲为明德。或意在东南。而伪击西北。类行藏之通变。同阴阳之不测。于是且侵且战。不恃不平。雁行络绎。鱼阵纵横。宁扶危以救死。不贪败以丧生。或备攻于略地。或专命于用兵。或辘轳以成劫。或宛转而入征。虽劳形而竭思。固难得以言名。及夫雌雄有决。疑多胜寡。思悠扬而不定。气沈吟而未下。名不可窃。智不可假。千虑万计。复何为者。行必量力。动则相时。其措意也屡巧。其适变也多姿。既得之者荣。失之者辱。此馀而未已。彼怀而讵足。驰神不竭。应运无穷。势出心外。命悬手中。围初开而复闭。路欲塞而还通。伊仁智之可玩。岂造化之为功。使夫离娄丧睛。隶首迷术。公子罢宴而惊视。樵客入山而忘出。